কলকাতা, ৭ সেপ্টেম্বর : ফিফা অনূর্ধ্ব-১৭ বিশ্বকাপে বিদেশি টুরিস্টদের জন্য ছ’টি ভাষায় অডিও তৈরি করছে রাজ্য সরকার। প্রথমবার ভারতে ফুটবল বিশ্বকাপের আসর বসতে চলেছে। দেশের মোট ছ’টি শহরে বিশ্বকাপের ম্যাচ পড়েছে। যুবভারতী স্টেডিয়ামে ফুটবল বিশ্বকাপের ফাইনাল হবে। তাই রাজ্য সরকার বিশ্বকাপের কথা মাথায় রেখে একটি গাইডপ্ল্যান করে ফেলেছে। বিদেশি টুরিস্টদের কথা মাথায় রেখে ছ’টি ভাষায় অডিও তৈরি করা হচ্ছে। যাতে শহরের বিভিন্ন টুরিস্ট স্পটগুলোর বিবরণ থাকবে। জানা যাচ্ছে, ইংরেজি, স্প্যানিশ, জার্মান, জাপানিজ়, পর্তুগিজ় ও ফরাসি ভাষায় তৈরি হবে অডিও গাইড। রাজ্য সরকারের টুরিজ়ম বিভাগ সূত্রে খবর, আগামী ৩ অক্টোবর থেকে রাজ্য সরকারের বাসে এই অডিও গাইড চলবে। রাজ্যে বিশ্বকাপের বিভিন্ন পরিকল্পনাগুলোর মধ্যে এটাও সরকারের একটি উদ্যোগ। ফাইনাল সহ ফুটবল বিশ্বকাপে দশটি ম্যাচের দায়িত্ব পেয়েছে কলকাতা। সেদিকে নজর দিয়ে বিদেশি পর্যটকদের কথা মাথায় রেখে এই অডিও গাইড তৈরির পরিকল্পনা করা হয়েছে। রাজ্য সরকার বিদেশি টুরিস্টদের গাইডের জন্য কলেজ পড়ুয়াদের সিটিজ়েন ভলিন্টিয়ার হিসেবে ব্যবহার করতে পারে বলেও জানা গেছে।